ÚRAD VLÁDY SLOVENSKEJ REPUBLIKY
                  sekcia vládnej legislatívy

                                                                                                      Na rokovanie vlády SR
                                                                                                      Dňa  14. septembra 2005
                                                                                                      K materiálu č. 16034/2005
                                                                                                      K bodu č. 

S T A N O V I S K O
k návrhu na pristúpenie Slovenskej republiky k Dohovoru o zriadení Európskej organizácie pre využívanie meteorologických satelitov (EUMETSAT) a súvisiacim protokolom

I

      Návrh na pristúpenie  Slovenskej republiky k Dohovoru o zriadení Európskej organizácie pre využívanie meteorologických satelitov (EUMETSAT) a súvisiacim protokolom predložil na rokovanie vlády   minister životného prostredia Slovenskej republiky László Miklós v novom znení.

II

     Účelom EUMETSATU je zabezpečenie spolupráce v oblasti satelitnej meteorológie. Satelitné pozorovania sú nenahraditeľné pri predpovediach počasia a pomáhajú tiež pri diagnostike katastrofických javov v atmosfére a hydrosfére.  Uplatňujú sa tiež pri sledovaní klimatických zmien. Členstvo v EUMETSATE umožňuje členským štátom okrem prístupu k satelitným dátam tiež možnosť spolupráce pri vývoji a prevádzke satelitných systémov.

III

     Dohovor je multilaterálnou medzinárodnou zmluvou prezidentskej povahy. Je zmluvou, z ktorej vzniká Slovenskej republike členstvo v medzinárodnej organizácii  a podľa čl. 7 ods. 4 ústavy sa pred jej ratifikáciou vyžaduje súhlas Národnej rady Slovenskej republiky. V prípade protokolu o výsadách a imunitách ide aj o zmluvu, ktorá priamo zakladá práva alebo povinnosti fyzických osôb alebo právnických osôb a podľa čl. 7 ods. 5 ústavy má prednosť pred zákonmi.

IV

      Legislatívna rada vlády Slovenskej republiky prerokovala návrh na pristúpenie Slovenskej republiky k Dohovoru o zriadení Európskej organizácie pre využívanie meteorologických satelitov (EUMETSAT) a súvisiacim protokolom na svojom zasadnutí dňa 16. augusta 2005 a tento so siedmimi pripomienkami odporučila vláde Slovenskej republiky  schváliť.

     Návrh  sa na rokovanie  vlády  predkladá  s rozporom medzi MŽP SR a MF SR týkajúcim sa platenia vstupného poplatku.

V

      Sekcia vládnej legislatívy Úradu vlády Slovenskej republiky konštatuje, že všetkých sedem  pripomienok legislatívnej rady vlády bolo do materiálu zapracovaných a  odporúča vláde Slovenskej republiky návrh na pristúpenie Slovenskej republiky k Dohovoru o zriadení Európskej organizácie pre využívanie meteorologických satelitov (EUMETSAT) a súvisiacim protokolom po odstránení rozporu v predloženom znení    s c h v á l i ť .

V Bratislave 12. septembra 2005
Vypracoval: Pavel  K a n k a

                                                                                Štefan  G r m a n
                                                                                generálny riaditeľ
                                                                          sekcie vládnej legislatívy